สมหวังให้กู้0.99% กลุ่มแม่ค้าแผงลอย
ทิสโก้ส่งสมหวังสบายใจเจาะกลุ่มพ่อค้าแม่ค้า ชูดอกเบี้ย 0.99% สู้เงินกู้นอกระบบ
6 ต.ค. 2558

ทิสโก้ส่งสมหวังสบายใจเจาะกลุ่มพ่อค้าแม่ค้า ชูดอกเบี้ย 0.99% สู้เงินกู้นอกระบบ 
นายศุภชัย บุญสิริ กรรมการผู้จัดการ บริษัท ไฮเวย์ ผู้ประกอบธุรกิจสินเชื่อรายย่อย สมหวัง เงินสั่งได้ ในเครือธนาคารทิสโก้ เปิดเผยว่า ได้เริ่มรุกสินเชื่อไม่มีหลักประกันภายใต้ชื่อ สมหวัง สบายใจ เพื่อธุรกิจรายย่อย เจาะกลุ่มพ่อค้าแม่ค้าหรือผู้ประกอบอาชีพอิสระ โดยมีบรรษัทประกันสินเชื่ออุตสาหกรรมขนาดย่อม (บสย.) ค้ำประกันความเสี่ยง
ทั้งนี้ ได้เริ่มทำตลาดทั่วประเทศตั้งแต่เดือน ส.ค.ที่ผ่านมา ควบคู่กับการเตรียมพร้อมระบบ โดยสิ้นเดือน ก.ย. มียอดปล่อยสินเชื่อนำร่องแล้ว 5 ล้านบาท โดยเฉพาะในต่างจังหวัดมีการส่งคำขอสินเชื่อจำนวนมากและขณะนี้ระบบพร้อมแล้ว คาดว่าจะอนุมัติได้ภายในเดือน ต.ค. ประมาณ 50 ล้านบาท
สำหรับสินเชื่อดังกล่าวให้วงเงิน 5 เท่าของรายได้ตั้งแต่ 5 หมื่น-2 แสนบาท/ราย คิดดอกเบี้ยเริ่มต้น 0.99% ต่อเดือน ไม่มีหลักทรัพย์ค้ำประกัน ซึ่งเป็นผลิตภัณฑ์ออกมาเพื่อแข่งกับเงินกู้นอกระบบที่คิดดอกเบี้ยเดือนละ 20% 
นายยุทธพงษ์ ศรีวงศ์จรรยา ผู้บริหารสายงานธุรกิจสินเชื่อรายย่อย ธนาคารทิสโก้ กล่าวว่า ธุรกิจหลักของสมหวัง เงินสั่งได้ ยังเป็นสินเชื่อจำนำทะเบียนรถ โดย 8 เดือนมีสินเชื่อปล่อยใหม่ 2,400 ล้านบาท ทั้งปีคาดว่าจะอยู่ที่ 3,600 ล้านบาท เติบโต 45% ทำให้สิ้นปีมียอดคงค้าง 7,000-8,000 ล้านบาท
อย่างไรก็ตาม ยอดคงค้างสินเชื่อปัจจุบันมี 4,800 ล้านบาท ต่ำกว่าเป้าหมาย เนื่องจากลูกค้าถึง 30% ปิดบัญชีก่อนกำหนด จึงเตรียมรับจำนำทะเบียนรถยนต์อายุมากขึ้นเป็น 15-20 ปี จากปัจจุบันกำหนดอายุรถไม่เกิน 10 ปี ส่วนเอ็นพีแอลปัจจุบันมีเฉลี่ย 2%